Gwohnt hätt er z'Stadel äne, aber dihei gsii isch er eigentli meh im  Freihof oder im Bahnhöfli. Deet hät er amigs en halbe Tag lang chöne bime-ne Tschumpeli Roote hocke, hüüffig mit em Turi Frei, wo 150 Meter underhalb vo de Welsiker Bahnunderfüerig sini Gärtnerei gha hät.  Ame-ne Samstigabig im Winter sind die zwee wider emal echli länger im Bahnhöfli ghöcklet, und es isch allwäg au meh als eis Tschumpeli über de Tisch ggange. De Turi hät nid wiit hei gha, - die paar hundert Meter hät er au chöne z'Fuess mache, au wänn's nid immer ganz inere grade Linie gsii isch. Für  uf Stadel übere aber isch de Gloggi, wo sowiso nid eso guet z'Fuess gsii isch, uf sin Röno Vier aagwise gsii.